
OTVORENO TRAŽENJE PONUDA
Predmet nabave: Usluge unaprjeđenja kibernetičke sigurnosti – uvođenje i certificiranje sustava upravljanja informacijskom sigurnošću prema normi ISO/IEC 27001, edukacija zaposlenika te sigurnosna i penetracijska testiranja
Datum objave: 01.04.2026.
Rok za dostavu ponuda: 13.04.2026. do 12:00 sati
1. Podaci o naručitelju
Naručitelj: ABC INTERIJER d.o.o.
Adresa: Zavrtnica 17, 10000 Zagreb
OIB: 66358073532
Odgovorna osoba: Tomislav Blažičević, direktor
E-mail za dostavu ponuda i komunikaciju: tomislav@abc-interijer.hr
2. Podaci o projektu
Nabava se provodi za potrebe projekta „ABC Kibernetička sigurnost”, koji se financira u okviru Poziva na dostavu projektnih prijedloga „Unaprjeđenje kibernetičke sigurnosti mikro, malih i srednjih poduzeća” (referentni broj Poziva: NKS-DEP-0001). Projekt sufinancira Europska unija u okviru Programa Digitalna Europa (DIGITAL). Planirano razdoblje provedbe projekta je od 18.05.2026. do 18.05.2027.
3. Opis predmeta nabave
Predmet nabave je usluga podizanja razine kibernetičke sigurnosti Naručitelja, koja obuhvaća sljedeće stavke:
1. Usluga interne samoprocjene sigurnosti i uvođenja ISMS-a: stručna analiza stanja kibernetičke sigurnosti sukladno Zakonu o kibernetičkoj sigurnosti (NN 14/2024), primjenom službenog upitnika i kataloga mjera; analiza arhitekture i komponenti informacijskog sustava, načina pohrane, prijenosa i upravljanja podacima, postojećih sigurnosnih politika i tehničkih kontrola te poslovnih procesa povezanih s izradom ponuda, projektiranjem i isporukom usluga klijentima; izrada izvješća o stanju sigurnosti i akcijskog plana s mjerama, prioritetima i rokovima; izrada i uvođenje dokumentacije sustava upravljanja informacijskom sigurnošću (ISMS) prema normi ISO/IEC 27001.
2. Usluga certificiranja ISMS-a prema normi ISO/IEC 27001: dokumentacijski i operativni audit od strane akreditiranog certifikacijskog tijela te izdavanje ISO/IEC 27001 certifikata za Naručitelja.
3. Edukacija zaposlenika o kibernetičkoj sigurnosti: izrada programa i edukacijskih materijala na temelju rezultata samoprocjene i sigurnosnih testiranja, provedba specijaliziranih i općih edukacija za zaposlenike Naručitelja, prilagođenih njihovim ulogama u upravi, administraciji i financijama, projektiranju i dizajnu interijera te prodaji i radu s klijentima (prijetnje i metode napada, zakonodavni okvir, sigurne radne prakse, postupanje u slučaju incidenta) te evaluacija stečenog znanja. Edukacije se mogu održati uživo u prostoru Naručitelja ili na daljinu.
4. Sigurnosno testiranje internog perimetra mreže: tehničko testiranje internih resursa (radne stanice, poslužitelji i mrežni uređaji, bežična mreža i pristupi) radi otkrivanja propusta, zastarjelih postavki, nepotrebnih pristupnih točaka i pogrešnih politika, s tehničkim izvješćem i preporukama za otklanjanje nedostataka.
5. Penetracijsko testiranje vanjskog perimetra mreže: simulacija stvarnih napada na vanjske resurse Naručitelja (web stranica, e-pošta, udaljeni pristup i vatrozid), s identifikacijom ranjivosti, izvješćem s dokazima i preporukama za povećanje razine zaštite.
Sva izvješća, programi i materijali isporučuju se na hrvatskom jeziku, u elektroničkom obliku.
4. Procijenjena vrijednost nabave
42.842,80 EUR bez PDV-a.
5. Rok i mjesto izvršenja usluge
Usluga će se izvršavati u razdoblju provedbe projekta, a najkasnije do 18.05.2027., prema vremenskom planu dogovorenom s Naručiteljem. Mjesto izvršenja je sjedište Naručitelja (Zavrtnica 17, 10000 Zagreb) te rad na daljinu.
6. Uvjeti sposobnosti i dokazi
Ponuditelj mora dokazati:
da je upisan u sudski, obrtni ili drugi odgovarajući registar za obavljanje djelatnosti koja je predmet nabave (izvadak iz registra, ne stariji od 3 mjeseca od dana objave ovog poziva),
da je u posljednje 3 godine uspješno izvršio najmanje jednu uslugu iste ili slične predmetu nabave (popis glavnih usluga s nazivom naručitelja, opisom usluge i godinom izvršenja),
da raspolaže stručnjacima s iskustvom u području informacijske i kibernetičke sigurnosti (popis stručnjaka s kratkim opisom iskustva i relevantnim certifikatima, npr. ISO/IEC 27001 Lead Implementer / Lead Auditor, CISSP, CISM, OSCP, CEH ili jednakovrijedno),
da uslugu certificiranja provodi certifikacijsko tijelo akreditirano za certifikaciju sustava upravljanja informacijskom sigurnošću prema normi ISO/IEC 27001 (preslika potvrde o akreditaciji). Ako ponuditelj nije certifikacijsko tijelo, taj dio usluge može izvršiti putem podugovaratelja, kojeg je dužan navesti u ponudi.
7. Razlozi isključenja
Naručitelj će isključiti ponuditelja:
koji nije ispunio obveze plaćanja dospjelih poreznih obveza i obveza za mirovinsko i zdravstveno osiguranje (dokaz: potvrda Porezne uprave, ne starija od 30 dana od dana dostave ponude),
čija je osoba ovlaštena za zastupanje pravomoćno osuđena za kaznena djela sudjelovanja u zločinačkoj organizaciji, korupcije, prijevare, terorizma, pranja novca ili iskorištavanja dječjeg rada (dokaz: izjava ovlaštene osobe ponuditelja),
koji je u stečaju, likvidaciji ili postupku predstečajne nagodbe,
s kojim je Naručitelj u sukobu interesa.
8. Sukob interesa
Naručitelj ne smije sklopiti ugovor o nabavi s gospodarskim subjektom s kojim je u sukobu interesa. Sukob interesa postoji ako su osobe navedene u nastavku, ili s njima povezane osobe (bračni i izvanbračni drugovi, srodnici po krvi u ravnoj lozi, srodnici u pobočnoj lozi do trećeg stupnja te srodnici po tazbini do drugog stupnja), članovi upravnog, upravljačkog ili nadzornog tijela ponuditelja ili imaju udjele u njegovu temeljnom kapitalu.
Osobe kod Naručitelja za koje se utvrđuje sukob interesa: Tomislav Blažičević, direktor.
9. Sadržaj ponude
Ponuda mora sadržavati:
ponudbeni list (naziv i sjedište ponuditelja, OIB, kontakt osoba, e-mail, ukupna cijena bez PDV-a, iznos PDV-a i ukupna cijena s PDV-om, rok valjanosti ponude), potpisan od ovlaštene osobe ponuditelja,
popunjen troškovnik s cijenom za svaku stavku iz točke 3.,
dokaze iz točaka 6. i 7.,
izjavu ponuditelja o nepostojanju sukoba interesa.
Cijena ponude izražava se u eurima (EUR), bez PDV-a, s posebno iskazanim iznosom PDV-a. Cijena je nepromjenjiva tijekom trajanja ugovora i uključuje sve troškove potrebne za izvršenje usluge. Ponuda se podnosi za cjelokupan predmet nabave; ponude za dio predmeta nabave neće se razmatrati.
10. Kriterij odabira
Kriterij odabira ponude je najniža cijena. Odabrat će se valjana ponuda s najnižom ukupnom cijenom bez PDV-a, čiji ponuditelj ispunjava sve uvjete iz ovog poziva. Naručitelj može odabrati ponudu i ako u roku zaprimi samo jednu valjanu ponudu.
11. Rok, način i mjesto dostave ponuda
Rok za dostavu ponuda: 13.04.2026. do 12:00 sati.
Ponude se dostavljaju elektroničkom poštom na adresu tomislav@abc-interijer.hr, s naznakom u predmetu poruke: „Ponuda – kibernetička sigurnost”. Dokumenti se dostavljaju u PDF obliku, potpisani od strane ovlaštene osobe ponuditelja. Ponude zaprimljene nakon isteka roka neće se razmatrati.
12. Rok valjanosti ponude
Najmanje 60 dana od isteka roka za dostavu ponuda.
13. Pojašnjenja
Zahtjevi za pojašnjenje mogu se uputiti na adresu tomislav@abc-interijer.hr najkasnije do 08.04.2026. Odgovori će se objaviti na ovoj internetskoj stranici, bez navođenja podnositelja zahtjeva.
14. Odluka o odabiru
Naručitelj će odluku o odabiru donijeti u roku od 15 dana od isteka roka za dostavu ponuda i dostaviti je svim ponuditeljima elektroničkom poštom. S odabranim ponuditeljem sklopit će se ugovor o nabavi usluga.
15. Ostale odredbe
Naručitelj nije obveznik Zakona o javnoj nabavi te nabavu provodi sukladno Pravilima o provedbi postupaka nabave za neobveznike Zakona o javnoj nabavi (NOJN), koja su sastavni dio ugovora o dodjeli bespovratnih sredstava. Naručitelj zadržava pravo poništiti ovaj postupak u bilo kojem trenutku prije sklapanja ugovora, bez ikakve odgovornosti prema ponuditeljima. Ponuditelji snose sve troškove izrade i dostave ponude.
Projekt „ABC Kibernetička sigurnost” sufinancira Europska unija u okviru Programa Digitalna Europa (DIGITAL), putem Nacionalnog koordinacijskog središta za kibernetičku sigurnost (NKS – NCC-HR) pri CARNET-u i uz podršku Europskog stručnog centra za industriju, tehnologiju i istraživanja u području kibersigurnosti (ECCC).
Sufinancira Europska unija. Izneseni stavovi i mišljenja samo su autorovi i ne odražavaju nužno službena stajališta Europske unije ili Europskog stručnog centra za industriju, tehnologiju i istraživanja u području kibersigurnosti (ECCC). Ni Europska unija ni tijelo koje dodjeljuje sredstva ne mogu se smatrati odgovornima za njih.
U Zagrebu, 01.04.2026.
ABC INTERIJER d.o.o.





